31989R0989
L 106/25
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 989/89 НА КОМИСИЯТА
от 17 април 1989 година
относно критериите, прилагани при класирането на анораци (включително ски якета), непромокаеми якета, ветроупорни якета и подобни артикули под кодове по КН 6101, 6102, 6201 и 6202
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), последно изменен с Регламент (ЕИО) № 20/89 (2), и по-специално член 9 от него,
като има предвид, че с цел да се осигури еднакво прилагане на Комбинираната номенклатура, приложена към Регламент (ЕИО) № 2658/87, относно тарифното класиране на анораци (включително ски якета), непромокаеми якета, ветроупорни якета и подобни артикули в кодове по Комбинираната номенклатура 6101, 6102, 6201 и 6202 е необходимо да се уточнят определени характеристики на упоменатите облекла;
като има предвид, че тези артикули попадат в категория връхни облекла, обикновено носени върху други облекла и осигуряващи защита срещу времето;
като има предвид, че такава защита не може да бъде осигурена от дрехи без ръкави или с къси ръкави; по тази причина е необходимо да се определи, че анораците, непромокаемите якета и подобни артикули, изброени по-горе, трябва да имат дълги ръкави;
като има предвид, че Комитетът по номенклатурата не е дал становище в срока, определен от неговия председател,
ПРИЕ НАСТОЯЩИЯ РЕГЛАМЕНТ:
Член 1
Само облекла, които имат дълги ръкави, се класират като анораци (включително ски якета), непромокаеми якета, ветроупорни якета и подобни артикули и се отнасят под кодове по КН 6101, 6102, 6201 и 6202.
Член 2
Настоящият регламент влиза в сила на двадесет и първия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 април 1988 година.